Diari Oficial de la Generalitat Valenciana


Sumari del DOGV 6218, del 03-03-2010 (2010/2153)

Notificació de resolució de sol·licitud de cèdula d'urbanització, al terme municipal d'Aigües. Expedient número PL-04/0939.
---------------------------------------------------------------------------------------------------------------------------

### Dades del document

Número de DOGV
:   6218

Data del DOGV
:   03-03-2010

Secció del DOGV
:   V. ANUNCIS - C) ALTRES ASSUMPTES

Número del document
:   2010/2153


Data del document
:   14-01-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Anunci

Notificació de resolució de sol·licitud de cèdula d'urbanització, al terme municipal d'Aigües. Expedient número PL-04/0939. [2010/2153]  
Pel fet d'haver resultat infructuoses les gestions realitzades per a efectuar la notificació dirigida a José M. Vinuesa Angulo al domicili que figura en la seua sol·licitud de cèdula d'urbanització, exp. PL-04/0939, c/ Curricà, núm. 24, bungalou 2n d'Alacant, d'acord amb el que preveu l'article 59.4 de la Llei de règim jurídic de les administracions públiques, es porta a efecte per aquest edicte.  
Acte que es notifica:  
Exp.: PL-04/0939. Aigües. Cèdula d'urbanització per al programa d'actuació integrada de la UE Balneari, sol·licitada per Prognosis, SA.  
«El director general d'Urbanisme, en data 9 de novembre de 2009, va dictar la resolució següent:  
"Vistes les actuacions practicades en l'expedient de referència i de conformitat amb els següents:  
Antecedents de fet  
Primer. El dia 14 de maig de 2004, José María Vinuesa Angulo, en representació de la mercantil Prognosis, SA, va presentar en el Servei Territorial d'Ordenació del Territori d'Alacant sol·licitud d'expedició de la cèdula d'urbanització de referència.  
El 5 de juliol de 2004 es van comunicar al promotor una sèrie de deficiències sobre la documentació aportada.  
El 19 de juliol de 2004 s'aporta nova documentació a l'expedient.  
Amb la nova documentació aportada, el 5 d'agost de 2004 aquest Servei Territorial sol·licita els informes a les administracions afectades per la proposta, com ara el Servei Territorial de Medi Ambient, l'Ajuntament d'Aigües i l'Oficina del Pla de Carreteres.  
Amb aquesta mateixa data es comunica al promotor la sol·licitud d'informes i se li recorden les determinacions del planejament vigent per al sector, i se l'adverteix del fet que la modificació de l'ordenació estructural impediria l'expedició de la cèdula sol·licitada.  
El 17 de setembre de 2004 el promotor presenta un escrit en el qual, entre altres coses, s'indica que la fitxa del sector està equivocada, particularment en el que fa referència a l'aprofitament tipus.  
El 5 d'octubre de 2004 té entrada en aquest Servei l'informe favorable de l'Oficina del Pla de Carreteres de la Conselleria d'Infraestructures i Transport.  
El 22 d'octubre de 2004 té entrada informe desfavorable de l'Ajuntament d'Aigües.  
Aquest mateix dia té entrada la documentació complementària aportada pel promotor, relativa a la modificació del traçat del camí ramader.  
El 28 d'octubre de 2004 es comunica al promotor i a l'Ajuntament que s'observa una discrepància entre les edificabilitats i aprofitaments determinats en les normes subsidiàries vigents per al sector, per tant caldria la modificació puntual d'aquestes.  
L'1 de desembre de 2004 té entrada en aquest Servei informe desfavorable del Servei Territorial de Medi Ambient. Es trasllada al promotor aquest informe el 7 de desembre de 2004.  
El 27 de febrer de 2006 es comunica al promotor l'inici del termini per a la caducitat d'expedient.   
El 24 d'abril de 2006 el promotor presenta un escrit en aquest Servei on sol·licita la no-caducitat de l'expedient.  
Mitjançant l'ofici de data 2 d'octubre de 2007 es comunica al promotor la necessitat de justificar la tramitació de l'expedient d'acord amb la LRAU, basant-se en el punt dos de la disposició transitòria primera de la Llei 16/2005 de 30 de desembre de la Generalitat. Aquest ofici es va intentar notificar en tres ocasions, sense èxit, per la qual cosa el 30 de juny de 2008 es va sol·licitar a l'Ajuntament d'Alacant (en ser l'últim domicili conegut) l'exposició de l'ofici en el tauler d'anuncis, d'acord amb el que preveu l'art. 59.4 de la Llei de procediment jurídic de les administracions públiques i del procediment administratiu comú. Així mateix, es va remetre l'ofici per a la publicació en el BOP, en virtut del que disposa l'article 59.5 de la Llei 30/1992, i hi va ser publicat en el núm. 140, el 23 de juliol de 2008.  
El 15 de desembre de 2008 es va intentar notificar (sense èxit) la necessitat d'esmena, donant un termini de 15 dies abans de la resolució de l'expedient.  
Segon. La sol·licitud adjunta la documentació següent:  
S'aporta, per triplicat, la documentació per a la sol·licitud de la cèdula.   
Tercer. La proposta planteja el desenvolupament mitjançant un programa d'actuació integrada d'un sector constituït per l'àrea de repartiment núm. 2, de sòl urbà, segons el planejament vigent.  
Quart. En l'expedient consta la sol·licitud dels informes següents:  
- L'Oficina del Pla de Carreteres de la Conselleria d'Infraestructures i Transport emet informe favorable, de data 9 de setembre de 2004.  
- L'Ajuntament d'Aigües emet informe desfavorable, de data 11 d'octubre de 2004, en el qual s'observen una sèrie de deficiències, i entre altres coses es recull el següent:  
La delimitació de la unitat, segons s'especifica en el plànol 1.3, topografia del terreny i unitat d'execució, del programa d'actuació integrada, no coincideix exactament amb la delimitació establida en el plànol 2.3, plànol d'ordenació zona D volumetria, de les NS municipals. Especialment i en la zona oest, on la distància del límit teòric de la unitat se separa de les edificacions auxiliars una distància mitjana sobre el plànol de 18 m, mentre que en el plànol 1.3 del programa defineix un límit tangent a les edificacions auxiliars.  
Aquest límit té especial importància perquè la volumetria especifica definida en els plànols de les NS municipals envaeix l'esmentada zona. En aquest sentit, la delimitació de la unitat que estableix el programa estaria deixant fora part del volum edificable sota rasant establit en el plànol 2.3 de les normes.  
Els plànols d'ordenació del programa 0.1, qualificació urbanística, i 0.2, àmbit de l'actuació, no estableixen l'ordenació detallada de l'edificació: volumetria (superfícies: ocupada per l'edificació) i qualificació de la parcel·la lucrativa, com també els paràmetres numèrics que defineixen la seua posició en la parcel·la respecte a les alineacions oficials establides en les normes subsidiàries.'  
Els plànols d'ordenació del programa 0.1, qualificació urbanística, i 0.2, àmbit de l'actuació, reflecteixen una desviació del camí d'accés als depòsits, com també la superfície d'aquest que s'estableix com a superfície de cessió voluntària. La desviació plantejada, segons es descriu, discorre per sòl classificat com a no urbanitzable i qualificat com d'especial protecció. L'esmentada desviació presenta percentatges de pendent excessiu en el desenvolupament que dificulten l'accessibilitat i no s'adapta a l'ordenació establida pel vigent instrument de planejament.'  
- El Servei Territorial de Medi Ambient de la Conselleria de Territori i Habitatge emet un informe de data 23 de setembre de 2004 en el qual es recull el següent:  
Que d'acord amb el projecte de classificació de camins ramaders del terme municipal d'Aigües, en l'àmbit de la unitat d'execució denominada Balneari representada en els plànols de l'expedient de referència, discorre el camí ramader denominat assagador d'Aigües, d'amplària legal 20,89 m, classificat i aprovat per OM de 9.09.1975, BOE de 16.10.1975.  
Que la promotora de la cèdula d'urbanització de referència, Prognosis, va sol·licitar la desviació del tram de l'assagador d'Aigües al seu pas per la unitat d'execució mitjançant un escrit de sol·licitud a aquests serveis territorials (Registre d'Entrada de 4 maig 1992) i posterior presentació del Projecte de delimitació i condicionament de camí ramader, tram Balneari d'Aigües, modificat; i condicionament del camí de Vicálvaro.  
Atés que l'esmentat projecte estava sotmés a la Llei 2/1989 d'impacte ambiental i Reglament que la desplega i, per tant, la promotora va presentar el corresponent estudi d'impacte ambiental (expedient 124/93-AIA) a fi d'obtenir la preceptiva declaració d'impacte ambiental, prèviament a adoptar la resolució administrativa per a l'aprovació definitiva del projecte.  
Segons el que apareix en l'estudi d'impacte ambiental (setembre de 1993), la sol·licitud de desviació del traçat del camí ramader va obtenir l'aprovació del director general de Conservació del Medi Natural, vinculada al compliment de diverses condicions i a la presentació d'estudi d'impacte ambiental.  
El tràmit de l'expedient de modificació del traçat es va iniciar, i han aparegut diversos escrits i documentació, com ara l'anunci d'exposició pública de data 22.12.1992 i l'informe tècnic on s'accepta la desviació amb una sèrie de condicionants. No obstant això, en l'expedient de modificació del traçat no apareix la resolució aprovatòria d'aquesta modificació.  
No obstant l'anterior, en data 13 d'octubre de 1995 la directora general de Qualitat Ambiental va dictar la declaració d'impacte ambiental favorable del projecte de referència subjecta a una sèrie de condicionants.   
D'altra banda, si comprovem les actuacions que apareixen en l'actual programa d'actuació integrada s'observa que són les mateixes que es preveien en l'estudi d'impacte ambiental esmentat del Projecte de delimitació i condicionament del camí ramader, tram Balneari d'Aigües, modificat; i condicionament del camí de Vicálvaro, a excepció del vial de nova obertura d'accés als depòsits municipals que no apareix en l'estudi d'impacte ambiental. Aquest vial transcorre, d'acord amb l'informe de l'agent mediambiental, per terreny forestal classificat com a sòl no urbanitzable d'especial protecció.  
Per tant, l'esmentat vial, que en la memòria del programa d'actuació integrada no n'especifica les característiques, estaria sotmés al procediment d'estimació d'impacte ambiental d'acord amb l'article 162 del Reglament de la Llei 3/93 forestal de la Comunitat Valenciana, llevat que aquest estiga previst en algun instrument d'ordenació del territori (PGOU, normes subsidiàries) que prèviament dispose de la declaració favorable d'impacte ambiental.'  
Mitjançant l'ofici de data 2 de desembre de 2004 es trasllada al promotor l'esmentat informe.  
Consideracions tecnicojurídiques  
Primera. La tramitació realitzada pot considerar-se correcta, en virtut del que disposen els arts. 128 i següents del Reglament de planejament de la Comunitat Valenciana (d'ara endavant RPCV), en relació amb l'art. 31 de la Llei reguladora de l'activitat urbanística (d'ara endavant LRAU).  
Segona. La documentació presentada pot considerar-se completa segons el que disposa l'art. 31 de la LRAU, en relació amb el capítol IV del títol III del RPCV, no obstant això pot considerar-se suficient a l'efecte de la resolució de l'expedient.  
Tercera. Les determinacions contingudes en l'esmentada proposta per a la qual se sol·licita cèdula d'urbanització presenten obstacles per a la seua expedició, ja que en incórren en infracció de disposicions legals estatals, autonòmiques i locals, d'acord amb les observacions següents:  
1. Tal com disposa l'art. 31 de la LRAU, en relació amb el 120 i següents del RPCV, la cèdula d'urbanització és el document que fixa respecte a cada actuació integrada les condicions mínimes de connexió i integració en el seu entorn i certifica l'adequació a l'ordenació estructural vigent al municipi.  
2. El planejament vigent al municipi és l'aprovat el dia 24.05.1995 i publicat en el BOP el dia 03.09.1995.  
La cèdula d'urbanització és el document públic que certifica que la proposta d'ordenació detallada respecta les determinacions de l'ordenació estructural vigent en la data en què s'expedeix.  
Tal com s'especifica en l'article 17 de la LRAU, el tractament, d'acord amb la legislació reguladora, per a la protecció i funcionalitat dels béns de domini públic no municipals forma part de les determinacions de l'ordenació estructural. La Llei 3/1995, de 23 de març, de camins ramaders, en l'article 2, estableix que els camins ramaders són béns de domini públic de les comunitats autònomes i, en conseqüència, inalienables, imprescriptibles i inembargables. Per tant, la modificació del traçat d'aquests ha de realitzar-se d'acord amb les disposicions legals corresponents (ordre del conseller).  
El sector és travessat pel camí ramader assagador d'Aigües. La proposta modifica el traçat d'aquest, i encara que segons l'informe del Servei Territorial de Medi Ambient consta l'expedient de modificació del traçat, no apareix la resolució aprovatòria d'aquesta modificació.   
En tot cas, la modificació del traçat del camí ramader és una modificació de l'ordenació estructural, per tant no és possible mitjançant la cèdula d'urbanització sol·licitada, ja que la modificació és d'aprovació autonòmica, resolc:  
Primer  
No expedir la cèdula d'urbanització sol·licitada per al programa d'actuació integrada de la UE Balneari de les normes subsidiàries d'Aigües.  
Segon  
En conseqüència, emetre l'informe preliminar substitutiu de la cèdula d'urbanització previst en l'art. 31.1.b de la LRAU en els termes anteriors.  
Contra aquesta resolució, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, d'acord amb l'article 13.2 del Decret 162/2007, de 21 de setembre, pel qual s'aprova el Reglament dels òrgans urbanístics de la Generalitat, en el termini d'un mes comptador a partir de l'endemà a la data de recepció d'aquesta notificació, segons el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això sense perjudici que es puga exercir un altre recurs o acció que considere oportú."  
La qual cosa us comunique a l'efecte oportú.»  
Alacant, 14 de gener del 2010.- El director territorial de la Conselleria de Medi Ambient, Aigua, Urbanisme i Habitatge: Ramón Rizo Aldeguer.